钦定古今图书集成/明伦汇编/皇极典/第163卷 > 《周成汉昭论》陈思王植
## 钦定古今图书集成/明伦汇编/皇极典/第163卷 > 《周成汉昭论》陈思王植

周公以天下初定，武王既终，而成王尚幼，未能定南
面之事，是以推以忠诚，称制假号。“二弟流言，召公疑
之，发金縢之匮，然后用寤”，亦未决也。至于昭帝所以
不疑于霍光，亦缘武帝有遗诏于光。使光若周公，践
天子之位，行周公之事，吾恐叛者非徒二弟，疑者非
徒召公也。且贤者固不能知，圣贤自其宜耳。昭帝固
可不疑霍光，成王自疑周公也。若以昭帝胜成王，霍
光当逾周公邪？若以尧、舜为成王，汤、禹作管、蔡、召公，
周公之不见疑必也。